钦定古今图书集成/理学汇编/学行典/第116卷 > 诗经 > 《大雅思齐》
## 钦定古今图书集成/理学汇编/学行典/第116卷 > 诗经 > 《大雅思齐》

雝雝在宫，肃肃在庙。“不显亦临，无射亦保。”

〈朱注〉雝雝，和之至也。肃肃，敬之至也。不显，幽隐之处也。射，与“斁”同，厌也。保，守也。言文王在闺门之内则极其和，在宗庙之中则极其敬。虽居幽隐，亦常若有临之者，虽无厌射，亦常有所守焉。其纯亦不已盖如此。〈大全〉丰城朱氏曰：“《不显》自其在己者言之，《亦临》则指在神者而言也。《无射》自其在人者言之，《亦保》则指其在己者而言也。己之所处虽在于幽隐，而心之戒惧则常若有临之者；人之于我虽无所厌射，而心之操存则常若有所守焉，所以为纯，亦不已之实也。”